привлекателността на пазара на Съюза и вероятните цени и дъмпингови маржове, ако мерките бъдат отменени.
 4.1. Производствен капацитет и свободен капацитет в КНР
 (210)
 Комисията анализира ситуацията по отношение на производствения капацитет и свободния капацитет въз основа на информацията в искането, представените от китайските производители износители формуляри за участие в извадката, отговорите на въпросника, получени от оказалия съдействие производител износител, получените коментари, както и уебсайтовете на производители от Китай.
 (211)
 В искането заявителят посочи, че съществуващият капацитет в КНР възлиза на 39 500 тона и че използването на капацитета въз основа на продажбите в световен мащаб е под 50 % (73).
 (212)
 Anhui Jinhe заяви, че само три дружества — Anhui Jinhe, Vitasweet и Yabang — произвеждат Ace-K в КНР, и представи доказателства, че някои от посочените в искането китайски производители не произвеждат Ace-K.
 (213)
 Комисията прие доказателствата (74) от Anhui Jinhe, които изглежда сочат, че Shandong MinghuiFood Co., Ltd, Suzhou PeacockFood Additive Co., Ltd и Suzhou Hope Technology Co., Ltd вече не произвеждат Ace-K. Независимо от това няма доказателства, че техният капацитет вече не съществува, нито информация дали използването на капацитета им може да бъде възстановено в краткосрочен план.
 (214)
 Що се отнася до Hangzhou SanheFood Co., Ltd, при липсата на доказателства за противното Комисията счете, че то продължава да бъде производител и въз основа на неговия уебсайт (75) заключи, че то разполага с капацитет от най-малко 5 000 тона и евентуално повече.
 (215)
 Заявителят предостави доказателства, че дружество на име Nantong Hongxin е в процес на изграждане на капацитет за производство на Ace-K в размер на общо 15 000 тона, който се очаква да бъде завършен през 2021 г. (76), както и че дружество на име Ningxia Wanxiangyuan е планирало да изгради ново съоръжение за производство на Ace-K с капацитет от 5 000 тона годишно, което е преминало етапа на оценка на въздействието върху околната среда през октомври 2020 г. (77). Заявителят също така посочи съобщение на Anhui Jinhe от 2017 г. относно потенциално увеличение на производствения капацитет, но не представи никакви доказателства за такова разрастване или за обема на съответния производствен капацитет.
 (216)
 Anhui Jinhe не оспори тези доказателства.
 (217)
 Комисията също така научи за друг възможен производител на Ace-K в Китай, наречен Jiangxi Beiyang, но не успя да намери по-подробна информация за потенциалното му производство или производствен капацитет.
 (218)
 Като взе предвид всички налични доказателства, Комисията счете, че понастоящем китайският капацитет вероятно е в диапазона 32 000—40 500 тона и че капацитетът вероятно ще се увеличи в краткосрочен план с 20 000 тона, достигайки диапазон между 52 000 и 60 500 тона.
 (219)
 Anhui Jinhe изчисли, че годишното търсене на Ace-K в световен план е в диапазона 18 000—20 000 тона, и заяви, че при годишен темп на растеж от 2,3—4,5 % (за което бяха предоставени доказателства от заявителя) наличният свободен капацитет в Китай бързо ще бъде изчерпан.
 (220)
 Въз основа на настоящия капацитет в Китай от 32 000—40 500 тона обаче стана ясно, че Китай сам по себе си би могъл лесно да задоволи съществуващото